JY LEES NOU KYK: Helpies begeester SA – en dans die 'Jerusalema'
Master KG. (Foto: Lubabalo Lesolle).
Die gospelliedjie 'Jerusalema' deur die Suid-Afrikaanse platejoggie en musiekvervaardiger Master KG en sangeres Nomcebo Zikode het die verbeelding van mense reg oor die wêreld aangegryp en hulle boonop aan die dans gekry.
Polisiemanne, nonne, die Teletubbies en selfs Laurel en Hardy het al aan die op en wakker heupswaaiende dans deelgeneem. En dit gebeur in openbare plekke, hospitaalgange, op dakke en strande in plekke soos Frankryk, Swede, Italië, Roemenië, Engeland, Kanada en Jamaika.
Master KG feat. Marina Militare...#JerusalemaDanceChallenge pic.twitter.com/M6AzLnFmtY
— figliodelvesuvio (@figliovesuvio) August 7, 2020
Die jongste op die lys: die Afrikaanse privaat skool Helpmekaar Kollege in Johannesburg. Hulle is ook die eerste hoërskool in die land wat aan die "Jerusalema"-uitdaging deelgeneem het.
"Ons hoof, mnr. Klaus König, het gedink dit is 'n gulde geleentheid om die kinders iets prettig te laat doen, terwyl hulle steeds sosiale distansiëring kan toepas," vertel Rozelle Visser wat die skool se sosiale media bestuur.
Die gr. 10- tot 12-leerders – sowat 650 kinders - het 'n paar dae gelede tydens die oggend se opening die dans binne net 15 minute aangeleer en die volgende oggend is die video binne 20 minute verfilm.
"Dit was vir die kinders soveel pret om lawwe danspassies te doen, hulle het dit sommer baie gou aangeleer," sê Rozelle.
"Hulle het dit vreeslik geniet en van die matrieks het ná die tyd gesê dit was een van hul vele hoogtepunte van hul jaar."
Leerders van die Helpmekaar Kollege in Johannesburg doen die Jeruselema-uitdaging. Foto: Skermgreep van YouTube
Die Helpmekaar-video is op die skool se Facebook- en Instagram-blad geplaas en is toe deur Master KG op sy eie blad gedeel. Binne drie dae het meer as 'n miljoen mense na die Helpmekaar-video gekyk.
Saul-Marco Swart, 'n matriekleeder, het die video met 'n hommeltuig geneem en Ruben Barnard, ook 'n matrikulant, het die video geredigeer.
Master KG het vroeër aan Huisgenoot se susterstydskrif YOU gesê hy weet nie hoe om sy vreugde te beskryf nie.
Jerusalema Feat Nomcebo Is no 11 Worldwide on iTunes ???????????????????????????????? Modimo Rea Leboga pic.twitter.com/cfyN4l6O1K
— Master Master KG!!! (@MasterKGsa) August 8, 2020
"Dit is wonderlik – die liefde is oral. Mense uit alle uithoeke van die wêreld waardeer die liedjie, hulle stroom dit, hulle maak dit nommer een op die trefferlyste. Dit beteken baie vir my."